Oygaying
Oygaying (qirgʻizchadan „qayin toʻsin“, „qayinlar vodiysi“ deb tarjima qilinadi) – Toshkent viloyatidagi togʻ daryosi. Talas Olatovi va Piskom tizmasi tutashgan yerdagi (Toʻqmoqsoldi dovonidan shimoli-sharqda) muzliklardan Shovursoy nomi bilan boshlanadi. Uzunligi 76 km, havzasining maydoni 1102 km². Suv yigʻilish maydonining oʻrtacha balandligi 2998 m. Oygaying chuqur va tor vodiyda oqadi. Qayir va birinchi koʻhna qayir (terrasa) yaxshi rivojlangan. Qadimgi muzliklardan qolgan morenalar koʻp uchraydi. Daryo oʻzani katta-katta xarsangtoshlar bilan toʻsilganligi sababli, ayrim yerlarda shovvalar hosil boʻlgan. Mavsumiy qor, qorliklar va muzliklardan toʻyinadi. Iyul—sentyabrda suvi koʻpayadi (44—46%). Oʻrtacha koʻp yillik suv sarfi 27,9 m³/sek., oʻrtacha oqim moduli 27,2 l/sek, km². Umumiy uzunligi 206 km dan ortiq, 100 ta irmogʻi bor. Yiriklari: Tastorsoy, Oqqopchigʻay, Baqiroqsoy, Koʻksuv, Beshtorsoy, Charaolmasoy.